**Rastoča knjiga na OŠ Šmihel,** 1. 6. 2023

Najprej bi vas želela pozdraviti v imenu Državnega sveta, drugega doma našega parlamenta, tudi pokrovitelja Rastoče knjige, in v svojem osebnem imenu kot državna svetnica na tem zaključnem dogodku čudovitega projekta, ki ga pooseblja deklica Rastoče knjige. Življenje in knjiga hodita z roko v roki, saj se v knjigah skriva neverjetno bogastvo in moč, z njimi lahko spreminjamo svet. Profesorji to vemo že od antičnih časov dalje. Knjige šele takrat, ko jih iz radovednosti odpremo in jih začnemo brati, resnično zaživijo: pred nami se razkrijejo skriti svetovi, zabučijo tihi glasovi, se razvnamejo globoke misli in odstrejo širna obzorja.

Že sedmo leto na vaši šoli domuje projekt Rastoče knjige, ki je simbol našega nenehnega prizadevanja, da bi postali v življenju boljši, modrejši, odličnejši. A vedno bolj knjigo z vseh strani napada trdovraten virus virtualnega sveta računalnikov, družbenih omrežij in umetne inteligence. Ali jo bomo ubranili ali ne, bo odvisno od nas samih, ki radi beremo, ki izmišljijskega knjižnega sveta zaenkrat še ne želimo zamenjati za površnost hitrih sporočil in ki še vedno verjamemo v nesmrtnost duhovnega knjižnega bogastva. Odlični italijanski pisatelj Umberto Eco, je bil prepričan, da osamljenost in temna podoba mladih ne izhajata zgolj iz slepe vere v virtualni svet računalnikov, temveč predvsem iz dejstva, da »so izključeni iz vesoljstva knjige in iz krajev, kjer bi s pomočjo vzgoje in razpravljanja spoznali svoje odseve sveta vrednot, ki prihaja iz knjig« (Umberto Eco, *O literaturi*).

Vaše letošnje razmišljanje je zajeto v sporočilu *Šport in umetnost z roko v roki*. Zazrimo se še malo v daljnjo preteklost – antični rimski pesnik in satirik Juvenal je v 1. stoletju našega štetja zapisal velikokrat citiran verz: »Orandum est ut sit mens sana in corpore sano« oziroma »Treba je moliti, da bi imeli zdrav um v zdravem telesu.« Torej si je potrebno nenehno prizadevati za doseganje ravnotežja med duševnim in telesnim zdravjem, saj sta zdrav um in zdravo telo medsebojno neločljivo povezana.

Ko skrbimo za zdravo telo in duševno ravnovesje, nas zanese tudi na področje umetnosti. Veliko modrih ljudi se že dve tisočletji sprašuje, kaj umetnost pravzaprav je, kako jo definirati, kako jo pojasniti. Do enoznačnega odgovora še niso prišli – zagotovo gre za zelo raznoliko z lepoto povezano posredovanje čustev, občutkov, misli, vrednot, dogajanj, ki jih lahko ubesedimo, uglasbimo ali upodobimo. Proces ustvarjanja je zelo zapleten in večplasten, prav tako odnos med umetnostjo in resničnostjo.

V vabilo na to proslavo ste zapisali misel velikega fizika z začetka 20. stoletja, Alberta Einsteina, da je umetnost preprosto izražanje najglobljih misli. Istemu znanstveniku, razen izpričanih velikih odkritij na področju fizike, brez katerih danes ne bi imeli računalnikov ali pametnih telefonov, pripisijujejo tudi druge modre izreke o življenju, kot je na primer tisti o pomenu domišljije, ki je pomembnejša od znanja. To ne pomeni, da znanje lahko zanemarimo, temveč da je domišljija nujno potrebna, da bi dosegali tudi največja znanstvena odkritja. Največ domišljije pa najdemo prav v umetnosti, predvsem v tisti, ki jo izražamo s knjižnim jezikom, se pravi v književnosti.

Zagotovo se vsi, ki delujemo v šolstvu, kulturi ali umetnosti neštetokrat sprašujemo, kako mladim posredovati zavest o pomembnosti literarne besede, umetniškega doživetja ali brezmejnosti lepega. Kako jim ponazoriti, da bodo brez knjige ali umetnosti oropani najglobljih čustev, da bodo šli skozi življenje kot strti, pohabljeni ljudje, kot ubogi nevedneži? Nevednost pa je najhujša nesreča, ki se človeku lahko zgodi, hujša od materialne revščine. Zato se ne branimo bogastva, ki nam ga ponujajo knjige. Rastoča knjiga med nami širi zgolj pozitivne misli. S knjigo raste naše znanje, raste naš duh. Kako globoke in brezčasne so besede Toneta Pavčka, zapisane v manifestu Rastoče knjige: »Je knjiga. In med nami biva. Kot listina, kot dar rodov, kot dragotina neminljiva, kot živ simbol, kot kruh in sol.«

Zato berite in rastite v znanju, ki vam ga ponujajo knjige – tako klasične na papirju kot tiste elektronske. Predvsem pa lepe misli, milega duha in dobra dela širite povsod, koder boste v življenju hodili. Plemenitite svoje okolje, vsrkavajte modrost starejših in z optimizmom zrite v prihodnost. Vse, kar boste zapisali v Rastočo knjigo, bo v vaš osebni in naš skupni ponos.

Prof. dr. Branka Kalenić Ramšak